'Kiwi’s haat Trump nou meer as vir my' | Netwerk24
Wayne Barnes was aan die stuur van die uitspeelstryd om die derde en vierde plek tussen die All Blacks en Wallis op die WB-toernooi in Japan. Foto: Getty Images
Barnes is Sondag ná die Wêreldbekertoernooi op Wêreldrugby se toekenningsgeleentheid in Tokio vereer.
Hy sou waarskynlik die eindstryd gehanteer het as sy geboorteland nie teen Suid-Afrika in Jokohama te staan gekom het nie.
PlanetRugby.com berig Barnes is in sy noppies met sy vordering sedert sy omstrede buiging op die toernooi in 2007.
Barnes het destyds die All Blacks se skoknederlaag in die kwarteindronde teen Frankryk behartig.
Hy was daarna vir jare die teiken van woedende Kiwi’s. Barnes het onder meer ’n vorentoe-aangee misgekyk wat gelei het tot ’n Franse drie en uiteindelik deurslaggewend was in die All Blacks se vertrek uit die toernooi.
“Dit blyk my aandele het aansienlik gestyg,” sê Barnes.
“Ek is ná my eerste Wêreldbekertoernooi in 2007 amptelik as die derde mees gehate persoon in Nieu-Seeland aangewys. Nou, in 2019, is ek as Wêreldrugby se Skeidsregter van die Jaar aangewys. Dit is nogal ’n groot kontras.”
Hy vertel ’n staaltjie van ’n besoek aan die Cowboys-kroeg in Queenstown, Nieu-Seeland.
“Ek was destyds effe ontsenu om ’n beeltenis van my op ’n strategiese plek in die badkamer te vind wat daar geplaas is vir ontstoke aanhangers om na te mik.
“Maar ek het by betroubare bronne verneem Donald Trump het my die afgelope tyd as die teiken van die Kiwi’s se gramskap vervang.”
Barnes, wat aan die stuur was van die uitspeelstryd om die derde en vierde plek tussen die All Blacks en Wallis, bevestig hy is nog nie van plan om sy fluitjie te bêre nie.
Meer oor: Bokke | Toetsrugby | Springbokke | Wayne Barnes | All Blacks | Wêreldbekerrugby